Vermiste kleuter ná 18 dae tuisCleo Smith (4) was saam met haar ouers by ’n kampterrein in Wes-Australië toe sy in die nag uit hul tent verdwyn het. (Foto: Facebook / Ellie Smith) Die vermiste kleuter Cleo Smith (4) wat 18 dae gelede op ŉ kampterrein in Wes-Australië ontvoer is, is “lewendig en gesond” in ŉ geslote huis gevind. “My naam is Cleo,” het die kleuter aan ’n verheugde polisiebeampte gesê toe dié haar Woensdag in die vroeë oggendure in sy arms opgetel het. ’n 36-jarige man word sedertdien vir ondervraging aangehou. Die man het geen verbintenis met die kleuter se gesin nie. ’n Uitgebreide soektog is verlede maand geloods nadat Cleo en haar rooi-en-swart slaapsak op 16 Oktober uit haar gesin se tent by die Blowholes-kampterrein verdwyn het. Die kleuter is vanoggend omstreeks 01:00 (Australiese tyd) alleen in ŉ geslote huis in die kusdorpie Carnarvon gevind, ŉ entjie van die plek waar sy verdwyn het, het die polisie in Wes-Australië gesê. “Een van die polisiebeamptes het haar opgetel en vir haar gevra ‘wat is jou naam?’,” het die polisie se adjunkkommissaris Col Blanch gesê. “Sy het gesê ‘my naam is Cleo’.” Volgens Blanch het hy gesien hoe “gesoute speurders openlik van verligting huil” nadat Cleo gevind is. “Dit gebeur baie min. Dit is iets wat ons almal in ons harte gehoop het, en dit het waar geword.” Klein Cleo is intussen met haar gesin herenig. “Ons familie is weer heel,” het die kleuter se ma, Ellie, vanoggend op sosiale media gesê. Ellie Smith het die betrokke dag opgemerk Cleo is weg toe sy omstreeks 06:00 wakker geword het. Haar slaapsak was ook weg en die ritssluiter van die tent was glo heeltemal oop. Cleo se verdwyning het wêreldwyd opslae gemaak en die Australiese polisie het ’n beloning van $1 miljoen (byna R11 miljoen) uitgeloof vir inligting wat tot die opsporing van die vermiste kleuter kon lei.